text: -21,5° på den koldeste morgen i 15 år
  21 december 2010 kl. 10.05
  Vinterkulden over Danmark nåede tirsdag morgen nye "højder" med -21,5 grader i Hvide Sande. Det er hele 15 år siden, at det har været så koldt i Danmark i december.
  TV 2 Vejrcenter melder om en kold kold kold morgen. Især i Midt-, Vest- og Nordjylland. Her nåede temperaturen flere steder ned under -15 grader, da polarkulden foreløbigt kulminerede. 
  - I Hvide Sande faldt temperaturen morgenen igennem - og så sent, som ved 10-tiden viste termomteret isnende -21,5 grader, fortæller Anders Brandt fra TV 2 Vejrcenter.
  
  Meget kold december
  - Det er usædvanligt koldt her i december - og det er også den laveste temperatur målt i Danmark overhovedet i 15 år, forklarer Anders Brandt.
  Tilbage i december 1995 blev der også målt -21,5 grader. En december måned, der også bød på en landsdækkende hvid jul.
  
  Koldt i 1987 
  Vi skal dog hele 23 år tilbage - til marts 1987 - for at finde en temperatur, der var lavere end denne formiddags -21,5 grader. Dengang måltes -25,6 grader midt under datidens isvinter.
  
  - 25,6 grader 
  Selv om vi nærmede os, så er der dog endnu et lille stykke ned til december måneds absolutte kulderekord, der blev sat den 17. december 1981, hvor termometeret ligeledes sank til klirrende kolde -25,6 grader i Døvling ved Brande.
  